ZULAIKA PORTILLO (EH Bildu, 2014-02-13):
Eskerrik asko mahaiburu andrea, egun on guztioi.
Aurretik hitza hartu duten ordezkariek jada eman dituzte hainbat datu, nik ez ditut berriz ere datu horiek errepikatuko.
Soilik, bi nabarmenduko ditut. Lehenengoan, EAEn dibertsitate funtzionala duten pertsonen langabezi tasa % 22koa da. Eta bigarrena, dibertsitate funtzionala duten pertsonen inaktibitate tasa % 50ekoa da. Beraz, pertsona horiei zuzendutako enplegu politiken alorrean asko dago egiteko.
Ondo legoke ere orain arte ezarritako politikak betearaztea, adibidez, 50 langile baino gehiago dituzten enpresek, publiko zein pribatuek, euren langileen % 2a dibertsitate funtzionala duten pertsonak izan beharko lirateke. Hori legez jasota dago, baina ez da betetzen.
Gai horrekin, lan ikuskaritza zorrotzagoa izan beharko litzateke eta harritzekoa da baita ere Administrazioak berak ere ez duela hori betetzen.
Aitortzekoa da enplegu zentro bereziek dibertsitate funtzionala duten pertsonekiko betetzen duten paper garrantzitsua, ez bakarrik eurekiko, gizarte osoarekiko. Normalean gizarte ekimenetik sortzen dira eta dibertsitate funtzionala dituzten pertsonen gizartaratzea dute helburu.
Hau da, pertsonetan oinarritzen diren zentroak dira eta hori izan behar da oinarria, arlo guztietan sustatu behar den politikan, benetan pertsonak helburu izatea eta ez politikaren oinarrian gutxi batzuen interes ekonomikoak kokatzea.
Lanbidek garatuta izan beharko luke jada duela hiru urte enplegu zentro bereziak kalifikatzeko edo homologatzeko marko eta erregistroa, baina oraindik ez du garatu.
Guretzat garrantzitsua da marko hori lehenbailehen garatzea eta are gehiago jakinda erkidego honetan badaudela hainbat eskaera eginak enplegu zentro berezien homologazioak lortzeko eta oraindik zain daude.
Aburto sailburuaren azalpenen arabera zortzi eskaera omen daude. Eskaerak egon badaude baina erregistrorik ez dago. Zeri itxaroten du Gobernuak zerbait egiteko?
Ez da makala ekintzaileak ditugun gizarte ekimenetan oinarrituta enpresak sortzeko eta erraztasunik ez ematea. Ulertezina!
Zentro horientzako enplegu zentro berezien kalifikazioa lortzea oso garrantzitsua da eta ez bakarrik diru laguntzak lortzeko, baizik eta hainbat elkarte eta foro ezberdinen partehartzea bultzatzeko. Azken finean bestelako enplegu zentro berezien aukera berak izan ditzaten.
Lehendabiziko proposamenaren gainerako xedearekin ados geunden, baina alde batetik ikusten genuen horrelako marko bat egiteko arlo horretako eragileekin eta sindikatuekin batera elkarlanean aritzea beharrezkoa zela. Horien partehartzea ezinbestekoa da.
Marko horren garapenean eragileen partehartzea ezinbestekoa da. Izan ere euren helburua eta oinarria pertsonen arreta da eta ez mozkin ekonomikoak ateratzea.
Eta berriz ere esaten dut. Ezinbestekoa da guretzat –esan dudan bezala– sindikatuen eta adibidez REAS, GEZKI, EHLABE elkartean eta arlo horretan aritzen diren beste hainbat eragileen iritzia jasotzea.
Epearen harira, guk planteatzen genuen hiru hilabeteko epea izatea oraintxe bertan azaldu dudan arrazoiengatik. Izan ere ez dugu nahi gure marko arautzailea beste erkidego batekoaren copy-paste izatea. Bi hilabetetik hiru hilabetera zabaltzea nahi genuen. Beno, orain lortu dugun erdibidekoaren uste dugu Popular Taldeko iritzia jasotzen duela.
Eta gure zuzenketan ere dirulaguntzei aipamena kendu genuen ezin delako izan helburu bakarra edo nagusia. Badakigu gaur egun enpresa txikientzako zein zaila den urte bukaerarako emaitza orokorra zenbaki positiboetan egotea. Are gehiago, are zailagoa da gizarte ekimenen zentroetarako eta egia esanda, diru laguntza horiek oso ondo datorkiela baina kalifikazio horren ondoren, beste enplegu zentro berezien artean eskaintzen zaien aukera berdinak izango dituzte.
EAJk egindako zuzenketaren harira esan behar dut ez gaudela dibertsitate funtzionala duten pertsonei zuzendutako politika aktiboen markoaren garapenaren aurka. Noski baietz, noski gehiago garatu behar direla. Ez soilik dibertsitate funtzionala dituzten pertsonei zuzendutakoak, baina ez dugu uste bateraezina denik. Erregistroa garatzeko zain dauden eskaerei irtenbidea ematea eta politika horien garapena batera eman daitezke.
Amaitzeko, gizarte ekonomian zentratzen diren politikak bultzatu eta sustatu behar dira eta enplegu zentro bereziek gizarte ekonomiaren ardatzeko bat dira eta Jaurlaritzari inplikazioa eskatzen diogu. Benetako apustua egin behar du gizarte osoarentzako onura dakarten politikak garatzeko.
Hori da politika pertsonentzat egitea eta tamalez ikusten dugu askotan Jaurlaritzak politika pertsonei begira egiten duela, bai, baina pertsona gutxi batzuentzat alegia, diru publikoarekin euren mozkin pribatua soilik begiratzen dutenentzat.
Besterik ez, eskerrik asko.